REGOLAMENT TAL-KUMMISSJONI (KE) Nru 816/2007
tat-12 ta’ Lulju 2007
li tiftaħ kwoti tariffarji annwali għall-importazzjoni mit-Turkija ta’ ċerti oġġetti li jirriżultaw mill-ipproċessar tal-prodotti agrikoli koperti mir-Regolament tal-Kunsill (KE) Nru 3448/93
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (1), b’mod partikulari, l-Artikolu 7(2) tiegħu,
Billi:
(1)
Id-Deċiżjoni Nru 1/95 tal-Kunsill ta’ Assoċjazzjoni tat-Turkija tal-KE (2) timplimenta l-fażi finali ta’ l-Għaqda Doganali. It-Taqsima V tagħha tistabbilixxi l-arranġamenti kummerċjali għall-prodotti agrikoli pproċessati.
(2)
Id-Deċiżjoni Nru 1/97 tal-Kunsill ta’ Assoċjazzjoni tat-Turkija tal-KE (3) tistabbilixxi l-arranġamenti applikabbli fuq ċerti prodotti agrikoli pproċessati.
(3)
Id-Deċiżjoni Nru 1/2007 tal-Kunsill ta’ Assoċjazzjoni tat-Turkija tal-KE (4) tistabbilixxi titjib kummerċjali ġdid applikabbli fuq ċerti prodotti agrikoli pproċessati bl-għan li titkabbar u titwessa’ l-Għaqda Doganali u tittejjeb il-konverġenza ekonomika bħala riżultat tat-tkabbir tal-Komunità fl-1 ta’ Mejju 2004. Dan it-titjib jistabbilixxi konċessjonijiet fil-forma ta’ kwoti tariffarji bla dazju. Għal importazzjonijiet barra l-kwoti, id-dispożizzjonijiet preżenti tal-kummerċ se jkomplu japplikaw.
(4)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistipula d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (5), jistabbilixxi r-regoli għat-tmexxija tal-kwoti tariffarji. Huwa xieraq li jingħad li l-kwoti tariffarji miftuħa minn dan ir-Regolament jitmexxew bi qbil ma’ dawk ir-regoli.
(5)
Ir-Regolament tal-Kummisjsoni (KE) Nru 2026/2005 tat-13 ta’ Diċembru 2005 li jiftaħ il-kwoti tariffarji għall-2006 u s-snin ta’ wara għall-importazzjoni fil-Komunità Ewropea ta’ ċerti oġġetti mit-Turkija li jirriżultaw mill-ipproċessar ta’ prodotti agrikoli koperti mir-Regolament tal-Kunsill (KE) Nru 3448/93 (6) għandu jitħassar. Il-kwantitajiet importati skond dan ir-Regolament bejn l-1 ta’ Jannar u d-data tat-tħassir għandhom jitnaqqsu mill-kwantità tal-kwota l-ġdida korrispondenti.
(6)
Il-miżuri li hemm provvediment dwarhom f’dan ir-Regolament huma skond l-opinjoni tal-Kumitat ta’ Ġestjoni għal kwistjonijiet orizzontali li jikkonċernaw il-kummerċ ta’ prodotti agrikoli pproċessati mhux elenkati fl-Anness I.
ADOTTAT DAN IR-REGOLAMENT:
Artikolu 1
Il-kwoti tariffarji tal-Komunità għall-importazzjoni mit-Turkija ta’ l-oġġetti stabbiliti fl-Anness jinfetħu għall-perjodu mill-1 ta’ Jannar sal-31 ta’ Diċembru għal kull sena mill-2007 skond il-kondizzjonijiet stabbiliti f’dak l-Anness.
L-aċċess għall-benefiċċju ta’ dawn il-kwoti tariffarji għandha tkun soġġetta għall-preżentazzjoni ta’ ċertifikat ta’ moviment A.TR bi qbil mad-Deċiżjoni Nru 1/2006 tal-Kumitat għall-Kooperazzjoni Doganali KE-Turkija.
Artikolu 2
Il-kwoti tariffarji tal-Komunità msemmija fl-Artikolu 1 għandhom jitmexxew mill-Kummissjoni skond l-Artikoli 308a, 308b u 308c tar-Regolament (KEE) Nru 2454/93.
Artikolu 3
Ir-Regolament (KE) Nru 2026/2005 jitħassar fid-data tad-dħul fis-seħħ ta’ dan ir-Regolament. Il-kwantità tal-kwota tariffarja bin-numru ta’ l-ordni 09.0232 għandha titnaqqas mill-kwantitajiet ta’ l-għaġin importat skond ir-regolament (KE) Nru 2026/2005 (numru ta’ l-ordni 09.0205) bejn l-1 ta’ Jannar 2007 u d-data tad-dħul fis-seħħ ta’ dan ir-regolament.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jkun applikabbli mill-1 ta’ Jannar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 12 ta’ Lulju 2007.